
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže v Mali vládne vojenská junta od prevratu v roku 2020, ktorým sa dočasným prezidentom stal generál Assimi Goïta, a doteraz sa neuskutočnili opakovane sľubované voľby;
B.	keďže 13. mája 2025 vojenské orgány rozpustili politické strany a organizácie a zrušili zákony na ochranu účasti na politickom živote, čo vyvolalo protesty v krajine a vzbudilo obavy medzinárodného spoločenstva nad upevnením autoritárskej vlády a útlaku a kriminalizáciou opozície a demonštrantov;
C.	keďže k nedobrovoľným zmiznutiam, ku ktorým dochádza minimálne od roku 2021, pribudli v poslednom čase únosy a zatknutia členov opozície  a vojenská junta zintenzívnila represie voči politickej opozícii a občianskym slobodám;
D.	keďže 11. júna 2025 malajská rada ministrov prijala zákon, ktorý povoľuje udeliť dočasnému prezidentovi mandát, ktorý možno obnoviť na päť rokov, bez konania volieb;
E.	keďže EÚ naďalej podporuje občiansku spoločnosť a poskytuje humanitárnu pomoc v Mali;
F.	keďže islamistické teroristické skupiny napojené na al-Káidu zabíjajú civilistov vrátane kresťanov a príslušníkov iných náboženských menšín;
G.	keďže EÚ a viaceré členské štáty vyslali na žiadosť predchádzajúcich malijských orgánov jednotky, ktoré prišli o život v boji proti džihádizmu, vrátane 58 francúzskych vojakov, dvoch holandských vojakov a jedného portugalského vojaka;
H.	keďže na Mali majú negatívny vplyv ruské dezinformácie;
1.	vyjadruje vážne znepokojenie nad alarmujúcou politickou a bezpečnostnou situáciou v Mali; dôrazne odsudzuje rozpustenie politických strán a organizácií a zásah proti opozícii;
2.	kritizuje zintenzívnenie opatrení malijských orgánov, ktoré podkopávajú demokraciu, ľudské práva, slobodu prejavu a združovania a pokojné zhromažďovanie;
3.	naliehavo vyzýva malijské orgány, aby dodržiavali medzinárodné právo v oblasti ľudských práv a záväzky, ktoré Mali podpísalo v oblasti politických a občianskych práv;
4.	pripomína, že dočasný prezident v novembri 2024 poveril svoj kabinet, aby čo najskôr vytvoril podmienky pre transparentné a pokojné voľby;
5.	naliehavo vyzýva orgány, aby okamžite prepustili osoby, ktoré boli zatknuté alebo unesené z politických dôvodov, aby natrvalo ukončili represie a zastrašovanie, zaručili bezpečnosť členov opozície, aktivistov a aktérov občianskej spoločnosti a zabezpečili mier a stabilitu v Mali;
6.	s poľutovaním konštatuje, že Mali stále sužuje násilie a islamistický terorizmus; pripomína, že žoldnieri, ktorých platí Rusko, nedokázali zabezpečiť stabilitu; vyzýva, aby bola zaručená zodpovednosť za porušovanie a zneužívanie práv vrátane vojnových zločinov, ktoré na malijskom ľude spáchala Wagnerova skupina, t. j. Africký zbor;
7.	nabáda EÚ, osobitného zástupcu EÚ pre Sahel, ECOWAS a Africkú úniu, aby užšie spolupracovali na podpore stability a ľudských práv v Mali;
8.‏	vyjadruje vážne znepokojenie nad rastúcimi nelegálnymi migračnými tokmi z Mali do Európy, ktoré vyvoláva rastúca neistota, politická nestabilita a hospodárska stagnácia; vyzýva malijské orgány, aby prevzali plnú zodpovednosť za predchádzanie nekontrolovaným odchodom, a naliehavo vyzýva EÚ, aby posilnila politiky návratu a spoluprácu v oblasti kontroly migrácie s Mali a tranzitnými krajinami; 
98.	zdôrazňuje, že EÚ jednoznačne podporuje obnovenie pluralitnej demokracie, poskytovanie pomoci občianskej spoločnosti a demokratickým aktérom a zabezpečenie toho, aby ľudské práva boli hlavnou prioritou v poskytovaní podpory EÚ v rámci obnoveného prístupu k regiónu Sahel;
109.	vyzýva podpredsedníčku Komisie/vysokú predstaviteľku a členské štáty, aby v komunikácii s malijskými orgánmi upozornili na naliehavú potrebu obnoviť demokratický poriadok a chrániť ľudské práva;
110.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke, dočasnému prezidentovi Mali, malijskému Národnému zhromaždeniu, Africkej únii a spoločenstvu ECOWAS.

